Toortsie se Toeka Tokkel oor eetgoed, toe en nou | Toortsie, Kameel en Bokbaaivygie se blog
← Something for the old man’s tea
Isabella 2 →
Toortsie se Toeka Tokkel oor eetgoed, toe en nou	Posted on Junie 8, 2016	by Toortsie In opdrag van Scrapydo.
As ek aan my kinderjare dink en die eetgoed warvoor ek lief was, kan ek nie anders as om aan tannie Mags van Ouplaas te dink nie. Sy het outydse koekies gebak en outydse lekkers gemaak.
Tannie Mags het outydse soetkoekies gebak, die lekkerste van lekker koekies wat sy dun uitgerol en in sirkeltjies uitgedruk het. Niemand anders het ooit ‘n soetkoekie so lekker uitgedruk nie. Daar was ook altyd fudge in haar huis. Sag en romerige fudge. Ek het op ‘n tyd by haar loseer toe my ma in die dorp skoolgehou het. Om daardie fudgepot uit te lek … is ‘n 8-jarige in die sewende hemel! ‘n Ander lekker wat sy gemaak het, was Turkish Delight. Manne! Dis lekker! Later jare in die koshuis sou ek graag vir my Turkish Delight koop, sommer dié met sjokolade om, wat heerlik was, maar ‘n heel ander smaak en tekstuur gehad het as tannie Mags s’n.
My skoonma het lekkers van droëvrugte gemaak wat ek behoorlik wou verslind as ek daar kom. Sy het soms vrugterolle ook gemaak, maar hierdie was ‘n blokkie, iets tussen sag en droog. Ek het die perske- en appelkooslekkers die meeste geniet, die koejawellekkers het soms ‘n pit ingehad wat nie lekker was nie. By my skoonmense het ek ook vla-appels geëet. Dis ‘n vrug met ‘n groen skil met ‘n spierwit vleis en sulke groot, pikswart pitte. Op ‘n stadium het ek ‘n tipe van allergie daarvoor ontwikkel en dit nie meer geëet nie.
As ek aan my skoonmense dink, kan ek nie anders as om aan vrugtebome te dink nie. Skoonpa het ‘n verskeidenheid vrugtebome geplant en dit was so lekker om sommer vrugte van die bome af te pluk. Natuurlik het ek dit nie tóé genoeg waardeer nie. Vrugte eet was ‘n geleentheid.
By my ouma het ons ook so in die boord ingestap en appels en pere gepluk. Wat ‘n mooi herinnering. Ek sien my niggie het ook nou die dag op facebook geskryf van hul vrugteplukkery. My ander ouma het moerbeie en vyebome in die tuin gehad en oom Pieter Jack, ‘n hele turksvyboord. As jy by hom gekom het het hy geskil en jy kon eet en eet en eet en net betyds stop! 🙂
Oor vandag se etery skryf ek regtig meer as genoeg.
Toortsie se Bantingboerekosfaceboekpage
A Toortsie is a small flashlight, like a torch.	View all posts by Toortsie →	This entry was posted in Toortsie se Toeka Tokkel stories. Bookmark the permalink.	← Something for the old man’s tea
10 Responses to Toortsie se Toeka Tokkel oor eetgoed, toe en nou
perdebytjie sê:	Junie 8, 2016 om 7:40 vm	Ai die lekker vrugte…laat my dink aan al die soorte vrugtebome wat in ons tuin was.Daardie jare het almal vrugtebome gehad en dit was ongehoord dat mens dit by ‘n groentewinkel kon koop!
Antwoord	Toortsie sê:	Junie 8, 2016 om 8:10 vm	Ons het net ‘n vyeboom en moerbeie gehad.
Antwoord	perdebytjie sê:	Junie 8, 2016 om 8:55 vm	Ons het pere,druiwe,vye,appels,moerbeie,perskes,kwepers,appelkose en pruime gehad…lekker bederf gewees.Vandag mis ek dit!
Antwoord	Toortsie sê:	Junie 8, 2016 om 8:56 vm	Maar saam met daardie vrugte het ook harde werk gekom. 🙂
Antwoord	perdebytjie sê:	Junie 8, 2016 om 2:05 nm	Ja,skil en inmaak,vrot vrugte opruim onder die bome,maar tog lekker tye!
Antwoord	Tannie Frannie sê:	Junie 8, 2016 om 8:02 vm	Vrugte van ‘n boom afgepluk en net daar in die boord geëet – die heerlikste voorreg!
Antwoord	Kameel sê:	Junie 8, 2016 om 8:24 vm	Laat jy my terugdink aan die plaas met sy vrugteboord!! Gekoopte vrugte kom nie naby aan daardie wat jyself pluk nie. Mooi dag vir jou daar in die Kaap!!
Antwoord	Toortsie sê:	Junie 8, 2016 om 8:28 vm	Dankie vir jou ook!
Antwoord	scrapydo2.wordpress.com sê:	Junie 8, 2016 om 10:06 vm	Ooo daardie vrugte van die boom af ; heerlik. Ons het n vye gehad wat sommer wegsmelt in jou mond. Perskes ook en aardbye. Fudge het ek in skoolleer maak en dit was heerlik soos jy sê om pot uit te skraap. Vandag is my fudge gladnie meer omoor huistoe te skryf nie. Baie dankie vir jou heerlike eet-vertelling.
Antwoord	rondomtaliedraai sê:	Junie 8, 2016 om 7:59 nm	Klink baie lekker